b'\n_START_ARTICLE_\n\xc5\xbdvaig\xc5\xbed\xc5\xbei\xc5\xb3 karai: epizodas III \xe2\x80\x93 sit\xc5\xb3 ker\xc5\xa1tas\n_START_SECTION_\nApie film\xc4\x85\n_START_PARAGRAPH_\nFilmo premjera \xc4\xafvyko Kan\xc5\xb3 kino festivalio nekonkursin\xc4\x97je programoje, 2005\xc2\xa0m. gegu\xc5\xbe\xc4\x97s 15 d. Daugelyje kit\xc5\xb3 \xc5\xa1ali\xc5\xb3 jis prad\xc4\x97tas rodyti gegu\xc5\xbe\xc4\x97s 19 d._NEWLINE_\xe2\x80\x9eSit\xc5\xb3 ker\xc5\xa1tas\xe2\x80\x9c buvo pirmasis ir vienintelis \xe2\x80\x9e\xc5\xbdvaig\xc5\xbed\xc5\xbei\xc5\xb3 kar\xc5\xb3\xe2\x80\x9c sagos filmas, kuriam taikytas PG-13 apribojimas (\xe2\x80\x9eKai kas netinkama vaikams iki 13 met\xc5\xb3\xc2\xa0\xe2\x80\x93 \xc4\xafsp\xc4\x97jimas t\xc4\x97vams\xe2\x80\x9c). Visi ankstesni filmai buvo \xc5\xbeymimi PG (\xe2\x80\x9eRekomenduojama t\xc4\x97v\xc5\xb3 prie\xc5\xbei\xc5\xabra\xe2\x80\x9c)._NEWLINE_Kritikai \xc4\xaf film\xc4\x85 reagavo entuziastingiau nei \xc4\xaf kitus du naujosios trilogijos filmus. Kai kuri\xc5\xb3 nuomone, tai\xc2\xa0\xe2\x80\x93 geriausias naujas \xe2\x80\x9e\xc5\xbdvaig\xc5\xbed\xc5\xbei\xc5\xb3 kar\xc5\xb3\xe2\x80\x9c filmas. Nema\xc5\xbeai kritikos teko filmo dialogams, ypa\xc4\x8d meil\xc4\x97s scenoms. Taip pat kritikuota vaidyba, speciali\xc5\xb3j\xc5\xb3 efekt\xc5\xb3 perteklius, siu\xc5\xbeeto \xe2\x80\x9eskyl\xc4\x97s\xe2\x80\x9c._NEWLINE_Visame pasaulyje \xe2\x80\x9eSit\xc5\xb3 ker\xc5\xa1tas\xe2\x80\x9c u\xc5\xbedirbo 848 797 674 JAV dolerius.\n_START_SECTION_\nSiu\xc5\xbeetas\n_START_PARAGRAPH_\nGalaktikoje vyksta karas. Kancler\xc4\xaf Palpatin\xc4\x85 pagrob\xc4\x97 vienas separatist\xc5\xb3 vad\xc5\xb3 generolas Gryvas. D\xc5\xbeedajai Anakinas Skaivokeris ir Obi-Van Kenobis vadovauja jo gelb\xc4\x97jimo misijai. Per m\xc5\xab\xc5\xa1\xc4\xaf atvirame kosmose Obi-Vano laiv\xc4\x85 pa\xc5\xbeeid\xc5\xbeia du droidai. Abu d\xc5\xbeedajai atsitrenkia \xc4\xaf angar\xc4\x85, kur grafas D\xc5\xabku laiko Palpatin\xc4\x85. \xc5\xa0viesos kalavij\xc5\xb3 dvikovoje Obi-Vanas nugalimas, Anakinas nugali D\xc5\xabku ir nukerta jam pla\xc5\xa1takas. Palpatinas ragina Anakin\xc4\x85 nu\xc5\xbeudyti D\xc5\xabku, \xc5\xa1is taip ir padaro, ta\xc4\x8diau i\xc5\xa1kart pasigaili: nu\xc5\xbeudyti pasidavus\xc4\xaf prie\xc5\xa1\xc4\x85\xc2\xa0\xe2\x80\x93 ned\xc5\xbeedaji\xc5\xa1ka. Palpatinas j\xc4\xaf patikina, kad D\xc5\xabku buvo pavojinga palikti gyv\xc4\x85. Anakinas, ne\xc5\xa1damas Obi-Van\xc4\x85, drauge su Kancleriu m\xc4\x97gina pasprukti i\xc5\xa1 laivo, bet juos su\xc4\x8diumpa Gryvas, droid\xc5\xb3 armijos vadas. Anakinas ir Obi-Vanas bando pagauti Gryv\xc4\x85, ta\xc4\x8diau \xc5\xa1is pab\xc4\x97ga. Gryvas paleid\xc5\xbeia visus laivo pab\xc4\x97gimo podus, tad d\xc5\xbeedajai ir Kancleris nebegali pasprukti i\xc5\xa1 ant planetos krentan\xc4\x8dio laivo. Anakinas pavojingai nuleid\xc5\xbeia laiv\xc4\x85 ant nusileidimo tako Koruskante._NEWLINE_Tuo metu generolas Gryvas pasislepia Utapau planetoje ir susisiekia su Dartu Sidijumi. \xc5\xa0is \xc4\xafsako Gryvui perkelti separatist\xc5\xb3 vadus \xc4\xaf Mustafaro sistem\xc4\x85. Sidijus prasitaria greitai tur\xc4\x97si\xc4\x85s nauj\xc4\x85 mokin\xc4\xaf\xc2\xa0\xe2\x80\x93 daug jaunesn\xc4\xaf ir stipresn\xc4\xaf._NEWLINE_Anakinas sugr\xc4\xaf\xc5\xbeta pas \xc5\xbemon\xc4\x85 Padm\xc4\x99 Amidal\xc4\x85. Ji pasisako esanti n\xc4\x97\xc5\xa1\xc4\x8dia. Nors Padm\xc4\x97 baiminasi d\xc4\x97l ateities (meil\xc4\x97s romanas ir santuoka slapti), Anakinas nud\xc5\xbeiunga. Ta\xc4\x8diau jis vizijose regi, kaip Padm\xc4\x97 mir\xc5\xa1ta gimdydama._NEWLINE_Kancleris Palpatinas paskiria Anakin\xc4\x85 savo atstovu d\xc5\xbeedaj\xc5\xb3 taryboje. Taryba su tuo sutinka, bet nepakelia Anakino \xc4\xaf Mokytojus. Anakinas \xc4\xafnir\xc5\xa1ta. V\xc4\x97liau Obi-Vanas jam pasako, jog taryba nori, kad jis \xc5\xa1nipin\xc4\x97t\xc5\xb3 kancler\xc4\xaf. Tap\xc4\x99s kanclerio sargybiniu, Anakinas su juo susidraugauja. Palpatinas papasakoja Anakinui sen\xc4\x85 sit\xc5\xb3 legend\xc4\x85 apie sit\xc5\xb3 lord\xc4\x85, kuris mok\xc4\x97jo paveikti midichlorianus, kad \xc5\xa1ie kurt\xc5\xb3 gyvenim\xc4\x85 ir pad\xc4\x97t\xc5\xb3 i\xc5\xa1vengti mirties. Palpatinas tikina, kad galima i\xc5\xa1mokti apsaugoti \xc5\xbemones nuo mirties, bet \xc5\xa1ito d\xc5\xbeedajai nei\xc5\xa1mokys._NEWLINE_Obi-Vanas pasiun\xc4\x8diamas \xc4\xaf Utapau ie\xc5\xa1koti generolo Gryvo. M\xc5\xab\xc5\xa1is. Obi-Vanas nu\xc5\xbeudo Gryv\xc4\x85._NEWLINE_Palpatinas Anakinui i\xc5\xa1duoda es\xc4\x85s sit\xc5\xb3 lordas Dartas Sidijus. Anakinas grasina j\xc4\xaf u\xc5\xbemu\xc5\xa1i\xc4\x85s, bet v\xc4\x97liau nusprend\xc5\xbeia \xc4\xafduoti j\xc4\xaf tarybai\xc2\xa0\xe2\x80\x93 pasakyti Meisui Vindu. Vindu m\xc4\x97gina suimti Palpatin\xc4\x85. \xc5\xa0is nu\xc5\xbeudo tris jo palydovus. Kaunantis Palpatinui ir Vindu, atvyksta Anakinas. Vindu pataria Anakinui netik\xc4\x97ti Palpatinu, ta\xc4\x8diau Anakinas \xc4\xafsitikin\xc4\x99s, kad tik kancleris jam gali pad\xc4\x97ti i\xc5\xa1saugoti \xc5\xbemonos gyvyb\xc4\x99, tad nukerta Vindu rank\xc4\x85. Palpatinas nu\xc5\xbeudo Vindu. Dartas Sidijus padaro Anakin\xc4\x85 savo mokiniu ir pavadina j\xc4\xaf Dartu Veideriu. Sidijus \xc4\xafsako Veideriui i\xc5\xa1\xc5\xbeudyti visus d\xc5\xbeedajus d\xc5\xbeedaj\xc5\xb3 \xc5\xa1ventykloje, tuomet Mustafaro sistemoje i\xc5\xa1\xc5\xbeudyti separatist\xc5\xb3 vadus._NEWLINE_Palpatinas \xc4\xafsako kariams klonams sukilti prie\xc5\xa1 d\xc5\xbeedajus generolus. Daug d\xc5\xbeedaj\xc5\xb3 \xc5\xbe\xc5\xabva, Joda ir Obi-Vanas vos i\xc5\xa1gyvena. Dartas Veideris pradeda \xc5\xbeudynes \xc5\xa1ventykloje. Baig\xc4\x99s eina pas Padm\xc4\x99 ir papasakoja jai, kad d\xc5\xbeedajai m\xc4\x97gino perimti Respublikos valdym\xc4\x85. Dartas Veideris i\xc5\xa1vyksta \xc4\xaf Mustafar\xc4\x85, kur i\xc5\xa1\xc5\xbeudo separatist\xc5\xb3 vadus. Sidijus jam \xc4\xafsako nusi\xc5\xb3sti \xc4\xafsakym\xc4\x85 Prekybos Federacijai at\xc5\xa1aukti visus karini\xc5\xb3 droid\xc5\xb3 b\xc5\xabrius. Senatorius Beilis Organa i\xc5\xa1gelbsti Obi-Van\xc4\x85 ir Jod\xc4\x85, nugabena juos \xc4\xaf d\xc5\xbeedaj\xc5\xb3 \xc5\xa1ventykl\xc4\x85, tuomet keliauja \xc4\xaf Senat\xc4\x85. Palpatinas Senatui pasakoja apie d\xc5\xbeedaj\xc5\xb3 s\xc4\x85moksl\xc4\x85 ir paskelbia, kad Respublika reorganizuojama \xc4\xaf Galaktin\xc4\x99 Imperij\xc4\x85._NEWLINE_D\xc5\xbeedaj\xc5\xb3 \xc5\xa1ventykloje Obi-Vanas ir Joda susisiekia su d\xc5\xbeedajais ir prisako jiems nesiki\xc5\xa1ti. Per\xc5\xbevelg\xc4\x99s kamer\xc5\xb3 \xc4\xafra\xc5\xa1us, Obi-Vanas pamato \xc5\xbeudant\xc4\xaf Dart\xc4\x85 Veider\xc4\xaf. Obi-Vanas nenoromis sutinka surasti Veider\xc4\xaf ir nu\xc5\xbeudyti. Obi-Vanas susitinka su Padme. \xc5\xa0i negali patik\xc4\x97ti jo pasakojimu apie Anakin\xc4\x85. Kai ji i\xc5\xa1vyksta \xc4\xaf Mustafar\xc4\x85, Obi-Vanas slapta i\xc5\xa1skrenda drauge._NEWLINE_Padm\xc4\x97 susitinka su Anakinu. Ji maldauja Anakin\xc4\x85 drauge pasitraukti, ta\xc4\x8diau \xc5\xa1is jai pasako gal\xc4\xafs \xc4\xafveikti Palpatin\xc4\x85\xc2\xa0\xe2\x80\x93 tuomet jis ir Padm\xc4\x97 kartu valdys galaktik\xc4\x85. Veideris pamato Obi-Van\xc4\x85 i\xc5\xa1lipant i\xc5\xa1 Padm\xc4\x97s laivo ir pamano, kad ji j\xc4\xaf i\xc5\xa1dav\xc4\x97. \xc4\xaesiut\xc4\x99s jis panaudoja J\xc4\x97g\xc4\x85, ir Padm\xc4\x97 praranda s\xc4\x85mon\xc4\x99. Obi-Vanas ir Veideris kaunasi \xc5\xa1viesos kalavijais. Besikaudami i\xc5\xa1eina \xc4\xaf atviras vulkanin\xc4\x97s planetos erdves. Obi-Vanas \xc4\xafgyja prana\xc5\xa1um\xc4\x85, bet Veideris v\xc4\x97l puola. Obi-Vanas nukerta jam abi kojas ir kair\xc4\x99 rank\xc4\x85. Veideris nusirita \xc5\xbeemyn ir vos nepakli\xc5\xabna \xc4\xaf lavos sraut\xc4\x85. Jis u\xc5\xbesiliepsnoja ir smarkiai apdega. Obi-Vanas palieka Mustafar\xc4\x85 su sunkiai su\xc5\xbeeista Padme ir Anakino \xc5\xa1viesos kalaviju. Palpatinas atvyksta \xc4\xaf Mustafar\xc4\x85 ir i\xc5\xa1traukia Veider\xc4\xaf i\xc5\xa1 mirties nag\xc5\xb3._NEWLINE_Padm\xc4\x97 gydoma. Nors ji fizi\xc5\xa1kai nesu\xc5\xbeeista, ji prarado nor\xc4\x85 gyventi, tod\xc4\x97l mir\xc5\xa1ta. Ta\xc4\x8diau pavyksta i\xc5\xa1gelb\xc4\x97ti jos k\xc5\xabdikius\xc2\xa0\xe2\x80\x93 Padm\xc4\x97 pagimdo dvynius berniuk\xc4\x85 ir mergait\xc4\x99. Prie\xc5\xa1 mirdama, Padm\xc4\x97 juos pavadina Luku ir L\xc4\x97ja ir prisiekia Obi-Vanui, kad Anakine dar yra truputis g\xc4\x97rio._NEWLINE_Koruskante Veideriui pritaisomos dirbtin\xc4\x97s gal\xc5\xabn\xc4\x97s. Jis aprengiamas juodu kostiumu ir kauke, kuri jam pad\xc4\x97s kv\xc4\x97puoti. Veiderio paklaustas apie Padm\xc4\x99, Palpatinas jam atsako, kad \xc4\xafpyk\xc4\x99s Veideris Padm\xc4\x99 nu\xc5\xbeud\xc4\x97. Veideris kraupiai surinka, o Palpatinas piktd\xc5\xbeiugi\xc5\xa1kai \xc5\xa1ypsosi._NEWLINE_Obi-Vanas, Joda ir Beilis Organa sutaria, kad vaikai bus atskirti ir pasl\xc4\x97pti. Obi-Vanas ir Joda steb\xc4\x97s ir lauks, kol jaunieji Skaivokeriai gal\xc4\x97s patys \xc4\xafsijungti \xc4\xaf kov\xc4\x85 su sitais. L\xc4\x97ja keliauja \xc4\xaf Alderan\xc4\x85, kur gyvens Beilio Organos \xc5\xa1eimoje, o Lukas\xc2\xa0\xe2\x80\x93 \xc4\xaf Tatuin\xc4\x85, pas Ouven\xc4\x85 ir Beru. Filmo paskutiniame kadre Ouvenas ir Beru laiko Luk\xc4\x85, \xc5\xbevelgdami \xc4\xaf dykum\xc4\x85 ir Tatuino saules.'